
ГР. КРУМОВГРАД

Д О К Л А Д Н А   З А П И С К А
от Себихан Керим Мехмед – кмет на Община Крумовград

Относно: Отдаване под наем без търг или конкурс на част от недвижим имот – частна общинска собственост за предоставяне на пощенски услуги.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

В Общинска администрация – Крумовград постъпи писмо с вх. № 26-00-649 от 14.11.2025 г. от Регионално управление „Южен централен регион“ на „Български пощи“ ЕАД гр. Пловдив, в което заявяват своето желание да продължат да ползват общински недвижим имот в с. Малък Девесил, общ. Крумовград за нуждите на пощенска станция, по възможност безвъзмездно или на преференциални цени.

Дружеството „Български пощи“ ЕАД е дружество със 100 % държавен капитал и извършва пощенски услуги, които се предоставят чрез мрежа от пощенски станции с покритие на територията на цялата страна. Услугите включват универсална и неуниверсална пощенски услуги, социални услуги и дейности в услуга на населението – изплащане на пенсии, безплатни административни услуги и др.

Съгласно Договор № 1058 от 30.09.2015 г. за наем, сключен с Община Крумовград, „Български пощи“ ЕАД са ползвали част от недвижим имот – публична общинска собственост, представляващ: помещение от 14 кв. м. на първия етаж от масивна двуетажна сграда (ФЗП и кметство), изградена в УПИ VI, кв. 9 по ПУП на с. Малък Девесил, като срокът на договора е изтекъл на 01.10.2025 г. Договорът е бил сключен след решение на общински съвет чрез провеждане на публичен търг с явно наддаване от кмета на общината.

Към настоящия момент тази част от имота, представляващ:  ФЗП - първи етаж със застроена площ от 150 кв.м. от масивна двуетажна сграда построена през 1990 г. в УПИ VI, целият с площ от 1300 кв.м., в кв. 9 по ПУП на с. Малък Девесил, състоящ се от входно предверие, зала, склад, чакалня, лекарски кабинет, манипулационна, медицински склад и санитарен възел, е актуван с Акт за частна общинска собственост № 16530 от 11.03.2024 г. 

Предвид факта, че имотът е частна общинска собственост, отдаването му под наем би могло да се извърши по реда на Закона за общинската собственост (ЗОС) и при специалните условия на чл. 30 от Закона за пощенските услуги (ЗПУ), която разпоредба допуска общините да могат да предоставят за ползване на пощенския оператор по чл. 24 за извършване на универсалната пощенска услуга без търг или конкурс недвижими имоти, които са общинска частна собственост. 

Съгласно последните изменения на ЗПУ на основание чл. 24 от същия закон, универсалната пощенска услуга се предоставя от пощенски оператор, на когото с акт на Министерския съвет е възложено задължение за извършването на тази услуга на територията на цялата страна чрез организирана и управлявана от него пощенска мрежа. До приемането на акта за възлагане на услугата по чл. 24 на „Български пощи“ ЕАД, дружеството има задължението за извършване на универсалната пощенска услуга по досегашния ред. До момента „Български пощи“ ЕАД по силата на § 70 от Преходните и заключителните разпоредби на Закона за изменение и допълнение на Закона за пощенските услуги (обн. - ДВ, бр. 102 от 2010 г., в сила от 30.12.2010 г.), е пощенският оператор, на когото съгласно чл. 24 се възлага задължение за извършване на универсалната пощенска услуга, за срок 15 години, считано от деня на обнародването на закона в „Държавен вестник“. Срокът по § 70 от ПЗР на ЗИД на ЗПУ (ДВ, бр. 102 от 2010 г.), е удължен с 5 години считано от 30 декември 2025 г. т. е. до 30.12.2030 г.

Сключването на договора за наем следва да се извърши при условията на ЗОС и Наредбата за реда за придобиване, управление и разпореждане с общинско имущество в община Крумовград на Общински съвет – Крумовград (НРПУРОИ). Съгласно чл. 14, ал. 2 от ЗОС, свободни нежилищни имоти – частна общинска собственост, могат да се отдават под наем без търг или конкурс на лица и в случаите, когато това е предвидено в закон. Алинея 6 на посочената разпоредба гласи, че с решение на общинския съвет свободните имоти могат да се отдават под наем без търг или конкурс за здравни, образователни и социални дейности за задоволяване на съответните нужди на населението, по ред, определен в наредбата по чл. 8, ал. 2. Въз основа на решението на общинския съвет се сключва договор за наем от кмета на общината или от оправомощено от него длъжностно лице.

В НРПУРОИ – чл. 22, е посочено, че с решение на общинския съвет, имоти частна общинска собственост, могат да се отдават под наем без търг или конкурс за здравни, образователни и социални дейности за задоволяване на съответните нужди на населението, като въз основа на решението се сключва договор за наем с кмета на общината или упълномощено от него лице при условие и наемна цена, определени от общинския съвет.
Помещението е включено в Годишната програма за управление и разпореждане с имотите – общинска собственост в община Крумовград през 2025 г.

Предвид гореизложеното и на основание чл. 21, ал. 1, т. 8 и чл. 52, ал. 5, т. 2 от Закона за местното самоуправление и местната администрация, чл. 14, ал. 2 и ал. 6 от Закона за общинската собственост, чл. 30, във вр. с чл. 24 от Закона за пощенските услуги, § 7 и § 8 от Преходните разпоредби на Закона за изменение и допълнение на Закона за пощенските услуги (обн. - ДВ, бр. 81 от 2025 г.) и чл. 22, ал. 1 от Наредбата за реда за придобиване, управление и разпореждане с общинско имущество в община Крумовград на Общински съвет – Крумовград, предлагам Общински съвет – Крумовград да вземе следното
Р Е Ш Е Н И Е :
I. ДАВА СЪГЛАСИЕ да бъде отдаден под наем бeз търг или конкурс на „Български пощи“ ЕАД  част от недвижим имот – частна общинска собственост, представляващ: Помещение с полезна площ от 14 кв.м. на първия етаж от масивна двуетажна сграда със застроена площ от 150 кв.м., разположена в УПИ VI, целият с площ от 1300 кв.м., в кв. 9 по ПУП на с. Малък Девесил, актуван с АЧОС № 16530/11.03.2024 г., за предоставяне на пощенски услуги, за срок до 30.12.2030 г., при месечна наемна цена в размер на 20,00 лв. (двадесет лева) /10,23 евро(десет евро двадесет и три евроцента) без ДДС, изчислена при условията на чл. 21, ал. 1 и ал. 2 от Наредбата за реда за придобиване, управление и разпореждане с общинско имущество в община Крумовград на Общински съвет – Крумовград.
II. ОПРЕДЕЛЯ 30 на сто от постъпленията от наем на посочения в т. I от настоящото решение помещение да се използват за изпълнение на дейности от местно значение в с. Малък Девесил, общ. Крумовград.
III. ВЪЗЛАГА на кмета на Община Крумовград да изпълни решението по съответния ред.
ВНЕСЪЛ:..….……/п/……..……

  СЕБИХАН МЕХМЕД
     Кмет на Община Крумовград

Изготвил: ……………/п/………….. А. Хаджъисмаил, директор на дирекция „ОСИ“

Съгласували: …………/п/……………… В. Пехливанова, директор на дирекция „НОП“



…………/п/………………. инж. А. Хаджимехмед, зам.-кмет на Община Крумовград

